CELEX: 32014R0336
Language: hr
Date: 2014-03-28 00:00:00
Title: Provedbena uredba Komisije (EU) br. 336/2014 оd 28. ožujka 2014. o razvrstavanju određene robe u kombiniranu nomenklaturu

2.4.2014   
            
            
               HR
            
            
               Službeni list Europske unije
            
            
               L 99/1
            
         PROVEDBENA UREDBA KOMISIJE (EU) br. 336/2014
   оd 28. ožujka 2014.
   o razvrstavanju određene robe u kombiniranu nomenklaturu
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (a),
   budući da:
   
               (1)
            
            
               Radi osiguravanja jedinstvene primjene kombinirane nomenklature koja je priložena Uredbi (EEZ) br. 2658/87, potrebno je donijeti mjere za razvrstavanje robe iz Priloga ovoj Uredbi.
            
         
               (2)
            
            
               Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvode dodatni pododjeljci te koja je utvrđena posebnim odredbama Unije, a s ciljem primjene tarifa i drugih mjera u vezi s robnom razmjenom.
            
         
               (3)
            
            
               U skladu s navedenim općim pravilima, robu opisanu u stupcu 1. tablice iz Priloga potrebno je razvrstati pod odgovarajuće oznake KN iz stupca 2. na temelju razloga iz stupca 3. navedene tablice.
            
         
               (4)
            
            
               Primjereno je odrediti da u skladu s člankom 12. stavkom 6. Uredbe Vijeća (EEZ) br. 2913/92 (2) korisnik može obvezujuće tarifne informacije u vezi s razvrstavanjem robe u kombiniranu nomenklaturu, a koje nisu u skladu s ovom Uredbom, nastaviti navoditi tijekom određenog razdoblja. Trebalo bi odrediti da to razdoblje traje tri mjeseca.
            
         
               (5)
            
            
               Mjere predviđene u ovoj Uredbi u skladu su s mišljenjem Odbora za Carinski zakonik,
            
         DONIJELA JE OVU UREDBU:
   Članak 1.
   Roba iz stupca 1. tablice u Prilogu razvrstava se u kombiniranu nomenklaturu pod oznakom KN iz stupca 2. te tablice.
   Članak 2.
   Obvezujuće tarifne informacije koje nisu u skladu s ovom Uredbom mogu se nastaviti navoditi temeljem članka 12. stavka 6. Uredbe (EEZ) br. 2913/92 tijekom razdoblja od tri mjeseca od datuma stupanja na snagu ove Uredbe.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 28. ožujka 2014.
      
         
            Za Komisiju
         
         
            u ime predsjednika,
         
         Algirdas ŠEMETA
         
            Član Komisije
         
      
   
   
      (1)  SL L 256, 7.9.1987., str. 1.
   
   
      (2)  Uredba Vijeća (EEZ) br. 2913/92 od 12. listopada 1992. o Carinskom zakoniku Zajednice (SL L 302, 19.10.1992., str. 1.).
   
      PRILOG
      
                  Opis robe
               
               
                  Razvrstavanje
                  (oznaka KN)
               
               
                  Razlozi
               
            
                  (1)
               
               
                  (2)
               
               
                  (3)
               
            
                  Set za maloprodaju (tzv. sustav bežične kamere za pogled unatrag) namijenjen za ugradnju u motorna vozila, sastavljen od sljedećih komponenti:
                  
                              —
                           
                           
                              dnevne i noćne televizijske kamere opremljene komplementarnim metal-oksidnim poluvodičkim senzorom (CMOS) i lećama od 2,4 mm,
                           
                        
                              —
                           
                           
                              bežičnog odašiljača videosignala s antenom,
                           
                        
                              —
                           
                           
                              2,4 GHz bežičnog prijamnika videosignala sa zaslonom u boji u tehnologiji tekućeg kristala (LCD) s dijagonalom ekrana 17,8 cm (7 inča) i rezolucijom 480 × 240 piksela. Opremljen je funkcijskim tipkama i audio-video sučeljem za povezivanje s vanjskim audio ili videouređajima.
                           
                        Televizijska kamera ne snima zvuk.
                  Proizvod je namijenjen uporabi u, primjerice, automobilima, kamionima ili prikolicama i omogućuje vozaču vidjeti što je iza.
               
               
                  8528 72 40
               
               
                  Razvrstavanje se temelji na općim pravilima 1., 3.(c) i 6. za tumačenje kombinirane nomenklature i nazivima oznaka KN 8528, 8528 72 i 8528 72 40.
                  Proizvodi se smatraju robom pripremljenom za pojedinačnu prodaju u smislu pravila 3.(b) jer različite komponente sastavljene zajedno zadovoljavaju određenu potrebu ili obavljaju određenu radnju.
                  Set se sastoji od televizijskog odašiljača (tarifni podbroj 8525 50), televizijske kamere (tarifni podbroj 8525 80) i televizijskog prijamnika (tarifni podbroj 8528 72). Ni jedna komponenta ne daje setu bitnu značajku jer su jednako važne za obavljanje njegove funkcije.
                  Set se stoga razvrstava u oznaku KN 8528 72 40 kao ostali televizijski prijamnici u boji sa zaslonom u tehnologiji tekućeg kristala (LCD).